

Številka: 0132-43/2025/3

Ljubljana, 16. september 2025

**ZAPISNIK**

40. redne seje Sveta za radiodifuzijo (v nadaljevanju: Svet), ki je bila v torek, 19. avgusta 2025,

ob 16.30 uri v veliki sejni sobi na sedežu Sveta, Stegne 7 v Ljubljani

Prisotni člani Sveta:

dr. Jurij Franc Tasič – predsednik,

Gorazd Škrabar – namestnik predsednika (od 17.03 dalje),

Jernej Markič (oddaljeno),

Ljubomir Oberski (oddaljeno),

Igor Vovk.

Prisotni iz vabljenih organov:

Andrej Ciglič (AKOS),

Tomaž Gorjanc (AKOS),

Igor Funa (AKOS),

Boštjan Fabjan (AKOS),

Mateja Grmek – sekretarka Sveta (AKOS).

Ostali prisotni: Predstavnikov zainteresirane javnosti na seji ni bilo, niti na sejo ni nihče prijavil udeležbe.

Seja se je pričela ob 16.30 uri ob navzočnosti štirih članov Sveta.

Sejo je vodil predsednik Sveta dr. Jurij Franc Tasič, ki je uvodoma ugotovil, da je Svet ob prisotnosti štirih članov sklepčen.

**K točki 1.: Določitev dnevnega reda 40. redne seje Sveta – predlog v sprejem**

Sejo je sklical predsednik Sveta, ki je s sklicem predlagal dnevni red. Na seji je bila nato s strani predstavnika AKOS predlagana razširitev dnevnega reda pod točko 7. Razno, pri kateri bi se oblikoval in obravnaval predlog o posodobitvi spletišča Sveta (www.srdf.si) glede varnosti in dostopnosti.

Predsednik je glede na navedeno dal na glasovanje naslednji sklep:

**Sklep 1:**

**Svet sprejme predlagani dnevni red 40. redne seje Sveta za radiodifuzijo z razširjeno 7. točko:**

1. **Določitev dnevnega reda 40. redne seje Sveta – predlog v sprejem;**
2. **Potrditev zapisnika 39. redne seje Sveta – predlog v sprejem;**
3. **Potrditev zapisnika 5. korespondenčne seje – predlog v sprejem;**
4. **Potrditev dopolnitve zapisnika 37. redne seje Sveta – predlog v sprejem;**
5. **Prejeta vloga izdajatelja radijskega programa Rock Maribor, družbe Šprah d.o.o., za prenos dovoljenja za izvajanje radijske dejavnosti – v predhodno mnenje;**
6. **Prejeta vloga družbe SMART MONEY GROUP, svetovanje in investiranje, d. o. o., za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe RADIO NET, podjetje za trgovino in storitve, d. o. o., izdajateljice radijskega programa Radio NET FM (vpisan v razvid pod. št. 276) – v predhodno mnenje;**
7. **Razno, Ureditev varnosti in dostopnosti spletišča www.srdf.si – v obravnavo.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 2.: Potrditev zapisnika 39. redne seje Sveta – predlog v sprejem**

Predsednik Sveta za radiodifuzijo je prisotne člane Sveta povabil k morebitnim pripombam na predloženo besedilo zapisnika. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 2:**

**Potrdi se zapisnik 39. redne seje Sveta za radiodifuzijo v predloženem besedilu.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 3.: Potrditev zapisnika 5. korespondenčne seje – predlog v sprejem**

Predsednik Sveta za radiodifuzijo je pojasnil, da je bila korespondenčna seja sklicana v ponedeljek, 28. 7. 2025, in je potekala preko elektronske pošte. Razlog za sklic korespondenčne seje je bil čimprejšnja objava javnega poziva deležnikom k podaji pripomb na predlagani seznam pomembnejših dogodkov za televizijski prenos, ki ga je Svet sprejel v okviru gradiva »Materials for notification of the list of important events for television transmission in the republic of Slovenia for the purposes of mutual recognition in the European union« na 39. redni seji dne 3. julija 2025. Zapisnik 5. korespondenčne seje se skladno s četrtim odstavkom 14. člena Poslovnika Sveta za radiodifuzijo potrdi na prvi naslednji redni seji Sveta. Sekretarka Sveta je prebrala sklep, ki je bil sprejet na korespondenčni seji in prisotne seznanila z glasovanjem. Predsednik Sveta je prisotne člane Sveta povabil k morebitnim pripombam na predloženo besedilo zapisnika. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 3:**

**Potrdi se zapisnik 5. korespondenčne seje Sveta za** **radiodifuzijo v predloženem besedilu.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K 4. točki: Potrditev dopolnitve zapisnika 37. redne seje Sveta – predlog v sprejem**

Predsednik Sveta je pojasnil razlog za dopolnitev zapisnika 37. redne seje Sveta. V zapisniku 37. redne seje Sveta ni bil objavljen zapis pri 3. točki dnevnega reda – Predlog pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1, ker se je seja pri tej točki nanašala na dokumente, ki so bili v fazi priprave, in je bila pri tej točki zaprta za javnost. Z objavo Sklepa o uvedbi javnega razpisa v Uradnem listu Republike Slovenije št. 53/2025 z dne 11. 7. 2025, so prenehali razlogi za omejitev dostopa, zato se je zapisnik dopolnil z manjkajočim delom.

Predsednik Sveta je predlagal sprejetje naslednjega sklepa:

**Sklep 4:**

**Potrdi se dopolnitev zapisnika 37. redne seje Sveta za radiodifuzijo v predloženem besedilu.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 5.: Prejeta vloga izdajatelja radijskega programa Rock Maribor, družbe Šprah d.o.o., za prenos dovoljenja za izvajanje radijske dejavnosti – v predhodno mnenje**

Predsednik Sveta je pri tej točki uvodoma pojasnil, da je Svet od Agencije za komunikacijska omrežja in storitve Republike Slovenije dne 07. 07. 2025 prejel dopis in vlogo družbe Šprah d.o.o., imetnika dovoljenja za izvajanje radijske dejavnosti za radijski program Rock Maribor, za prenos dovoljenja za izvajanje radijske dejavnosti na družbo D produkcija d.o.o. Svet daje na podlagi tretje alineje prvega odstavka 100. člena ZMed predhodno mnenje o prenosu odločbe o dovoljenju za izvajanje televizijske dejavnosti.

Po krajši razpravi je predsednik Sveta predlagal sprejetje naslednjega sklepa:

**Sklep 5:**

**Svet za radiodifuzijo daje Agenciji za komunikacijska omrežja in storitve Republike Slovenije pozitivno predhodno mnenje k prenosu dovoljenja za izvajanje radijske dejavnosti za radijski program Rock Maribor, imetnika dovoljenja za izvajanje radijske dejavnosti družbe Šprah d.o.o., Škofja vas, Škofja vas 51B, 3211 Škofja vas, matična številka 5832128000, na družbo D produkcija d.o.o., Stegne 11b, 1000 Ljubljana, matična številka: 1647008000.**

**Obrazložitev:**

Svet za radiodifuzijo (v nadaljnjem besedilu: Svet) je od Agencije za komunikacijska omrežja in storitve Republike Slovenije (v nadaljnjem besedilu: agencija) dne 07. 07. 2025 prejel dopis agencije in vlogo družbe Šprah d.o.o., Škofja vas, Škofja vas 51B, 3211 Škofja vas, matična številka 5832128000, imetnika dovoljenja za izvajanje radijske dejavnosti za radijski program Rock Maribor, za prenos dovoljenja za izvajanje radijske dejavnosti na družbo D produkcija d.o.o., Stegne 11b, 1000 Ljubljana, matična številka: 1647008000. Iz dopisa agencije št. 38161-38/2025/5 izhaja, da vložnikova vloga za prenos dovoljenja vsebuje vse zahtevane sestavine iz 8. člena Splošnega akta o dovoljenju za izvajanje radijske ali televizijske dejavnosti (Uradni list RS, št. 95/06 in 25/07) in da družba D produkcija d.o.o., Stegne 11b, 1000 Ljubljana, matična številka: 1647008000 izpolnjuje pogoje za pridobitev dovoljenja. Svet je ocenil, da glede na razpoložljive podatke ne obstajajo zadržki za prenos dovoljenja, zato je odločil tako, kot izhaja iz izreka sklepa.

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 6.: Prejeta vloga družbe SMART MONEY GROUP, svetovanje in investiranje, d. o. o., za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe RADIO NET, podjetje za trgovino in storitve, d. o. o., izdajateljice radijskega programa Radio NET FM (vpisan v razvid pod. št. 276) – v predhodno mnenje**

Predsednik Sveta je povedal, da je Svet s strani Ministrstva za kulturo dne 18. 7. 2025 v obravnavo prejel vlogo družbe SMART MONEY GROUP, svetovanje in investiranje, d. o. o. za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe RADIO NET, podjetje za trgovino in storitve, d. o. o., izdajateljice radijskega programa Radio NET FM, v predhodno mnenje, ter pripadajočo dokumentacijo.

Po krajši razpravi je predsednik Sveta predlagal sprejetje naslednjega sklepa:

**Sklep 6.:**

**Svet za radiodifuzijo daje Ministrstvu za kulturo pozitivno predhodno mnenje k izdaji predhodnega soglasja vložniku SMART MONEY GROUP, svetovanje in investiranje, d. o. o., za pridobitev deleža v izdajateljici radijskega programa Radio NET FM, družbi RADIO NET, podjetje za trgovino in storitve, d. o. o.**

**Obrazložitev:**

Svet za radiodifuzijo (v nadaljnjem besedilu: Svet) je od Ministrstva za kulturo dne 18. 7. 2025 prejel vlogo družbe SMART MONEY GROUP, svetovanje in investiranje, d. o. o., Partizanska cesta 6, 2000 Maribor, matična številka 6163033000 za izdajo predhodnega soglasja za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju izdajateljice radijskega programa Radio NET FM, družbi RADIO NET, podjetje za trgovino in storitve, d. o. o., Loška ulica 13, 2000 Maribor, ter pripadajočo dokumentacijo. Svet je ocenil, da glede na podatke iz prejete dokumentacije ne obstajajo utemeljeni zadržki za podajo soglasja k nameravani pridobitvi deleža, zato je odločil tako, kot izhaja iz izreka sklepa.

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 7.: Razno.**

**7.1. Ureditev varnosti in dostopnosti spletišča Sveta za radiodifuzijo (www.srdf.si) – v obravnavo**

Glede na predlog predstavnika AKOS, da naj Svet predlaga in odloči o posodobitvi spletišča www.srdf.si glede varnosti in dostopnosti spletišča s strani Sveta, ter navedeno pobudo pošlje na AKOS, je predsednik Sveta po krajši razpravi predlagal sprejetje naslednjega sklepa:

**Sklep 7.1: Svet za radiodifuzijo sprejme sklep, da Agencija za komunikacijska omrežja in storitve RS naroči nadgradnjo spletišča TYPO3 v8 na najnovejšo različico TYPO3 v13 ter ureditev dostopnosti spletišča www.srdf.si, in sicer skladno s prejeto ponudbo družbe Agenda d.o.o. ter sprejetim predlogom finančnega načrta za leto 2026.**

**Obrazložitev:**

Svet za radiodifuzijo (v nadaljevanju: Svet) je pri predlogu načrtovanja sredstev za leto 2026 upošteval predlog Agencije za komunikacijska omrežja RS za nadgradnjo spletišča TYPO3 v8 v najnovejšo različico TYPO3 v13 in ureditev dostopnosti do spletišča www.srdf.si. Za to nadgradnjo je Svet prejel ponudbo podjetja AGENDA d.o.o., Ul. Pohorskega bataljona 49, Sl-2000 Maribor, z opozorilom, da sistem, na katerem temelji spletišče Sveta, ni več podprt z rednimi varnostnimi posodobitvami in nadgradnjami. Pomanjkanje podpore lahko povzroči več tveganj za delovanje spletišča Sveta, vključno z večjo ranljivostjo za varnostne grožnje, zmanjšano stabilnostjo in pomanjkanjem združljivosti z novejšimi tehnologijami ter standardi. Zato je Svet v predlog finančnega načrta za svoje delo za leto 2026 vključili postavko za nadgradnjo spletišča v zadnjo stabilno različico TYPO3 v13 (za katero velja podpora do 31. 12. 2027) in za ureditev dostopnosti spletišča v skupni višini 10.437,10 €. Nadgradnjo bo izvedlo podjetje AGENDA d.o.o., Ul. Pohorskega bataljona 49, Sl-2000 Maribor na podlagi ponudbe št. 202400316.

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**7.2. Seznam pomembnejših dogodkov za televizijski prenos**

Svet za radiodifuzijo se je seznanil s prejetim predlogom Košarkarske zveze Slovenije (KZS) kot odzivom na objavljen predlog seznama pomembnejših dogodkov za TV prenos. KZS je predlagala dopolnitev seznama s svetovnim in evropskim prvenstvom za ženske. Razprava Sveta je potekala o vsebini odgovora, ki bi se pripravil in poslal KZS-ju. Predstavniki Sveta so tudi izpostavili, da ima umestitev dogodka na seznam lahko nasprotni učinek od želenega, in sicer da se dogodek sploh ne bi predvajal, če komercialno ne bi bil zanimiv. Problem je tudi, ker se dogodki kupujejo v paketu, ne pa po posameznih dogodkih. Glede na navedeno je treba skrbno premisliti, katere dogodke dati na seznam in katerih ne. V tej fazi Svet seznama ne namerava širiti, se pa ta seznam pregleda in lahko spremeni oziroma dopolni na vsake tri leta.

Po krajši razpravi je predsednik Sveta predlagal sprejetje naslednjega sklepa:

**Sklep 7.2: Svet za radiodifuzijo sprejme sklep, da se pripravi odgovor na dopis Košarkarske zveze Republike Slovenije.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 17.03 se je seji pridružil namestnik predsednika, Gorazd Škrabar.*

**7.3 Strokovni posvet Prihodnost televizije: med tehnologijo, uporabnikom in dostopnostjo**

Pri tej točki je predsednik Sveta predstavil predlagane teme in govorce za strokovni posvet z delovnim naslovom Televizija prihodnosti: med tehnologijo, uporabnikom in dostopnostjo, ki ga Svet načrtuje skupaj z Državnim Svetom RS.

**Sklep 7.3:**

*Pri tej točki dnevnega reda sklep ni bil predlagan.*

**7.4 Mesečne nagrade, potni stroški za avgust 2025 ter datum seje in pripravljalnega sestanka za september 2025**

Svet je pod točko 7.4 sprejel sklep o mesečnih nagradah in potnih stroških ter potrdil datum 41. redne seje, ki bo potekala 17. septembra 2025 s pričetkom ob 16.00 v živo na sedežu Sveta, Stegne 7, v Ljubljani. Pripravljalni sestanek na navedeno sejo bo potekal istega dne s pričetkom ob 15.30.

Navedena sklepa pod točko 7.4 sta bila sprejeta soglasno s po 5 glasovi članov Sveta ZA in 0 glasovi proti. 0 članov se je glasovanja vzdržalo.

Seja se je zaključila ob 17.19.

Zapisala:

Sekretarka Sveta za radiodifuzijo Predsednik Sveta za radiodifuzijo

Mateja Grmek dr. Jurij Franc Tasič

Vročiti:

* Ministrstvo za kulturo, Maistrova ulica 10, 1000 Ljubljana, gp.mk@gov.si - elektronsko;
* Agencija za komunikacijska omrežja in storitve RS, Stegne 7, 1000 Ljubljana, info.box@akos-rs.si - elektronsko;
* javna objava na uradnem spletišču Sveta za radiodifuzijo (www.srdf.si).